Priekšlikums EIROPAS PARLAMENTA UN PADOMES REGULA ar ko groza Regulu (EK) Nr. 715/2007 un Regulu (EK) Nr. 595/2009 attiecībā uz autotransporta līdzekļu piesārņotāju emisiju samazināšanu /* COM/2014/028 final - 2014/0012 (COD) */





PASKAIDROJUMA RAKSTS 1. PRIEKŠLIKUMA KONTEKSTS Šā priekšlikuma mērķis ir izdarīt vairākus grozījumus Regulā (EK) Nr. 715/2007 un Regulā (EK) Nr. 595/2009 attiecībā uz autotransporta līdzekļu piesārņotāju emisiju samazināšanu. Šajā priekšlikuma projektā uzmanība galvenokārt pievērsta jomām, kurās tirgus un tiesiskā regulējuma nepilnības kavē to vispārējo problēmu risināšanu, kas saistītas ar ES gaisa kvalitāti un "Labāka regulējuma programmu". 2. APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTATI Pasākumi ir līdzsvaroti, ņemot vērā to ietekmi uz vidi un nozarei radīto slogu. Pasākumu izmaksu efektivitāti apliecina pievienotais ietekmes novērtējums. 3. PRIEKŠLIKUMA JURIDISKIE ASPEKTI Ar šo priekšlikumu ir izdarīti vairāki grozījumi Regulā (EK) Nr. 715/2007 un Regulā (EK) Nr. 595/2009 attiecībā uz autotransporta līdzekļu piesārņotāju emisiju samazināšanu. 2014/0012 (COD) Priekšlikums EIROPAS PARLAMENTA UN PADOMES REGULA ar ko groza Regulu (EK) Nr. 715/2007 un Regulu (EK) Nr. 595/2009 attiecībā uz autotransporta līdzekļu piesārņotāju emisiju samazināšanu (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[1], saskaņā ar parasto likumdošanas procedūru, tā kā: (1) Lai mazinātu slogu transportlīdzekļu ražotājiem attiecībā uz to transportlīdzekļu platformu tipa apstiprināšanu, uz kurām, iespējams, var attiekties gan tiesību akti par vieglajiem, gan lielas celtspējas/kravnesības transportlīdzekļiem, vajadzētu paredzēt iespēju, ka dažu lielas celtspējas/kravnesības transportlīdzekļu apstiprināšanu var veikt atbilstīgi prasībām par vieglo automašīnu piesārņotāju emisijām, nepazeminot vides aizsardzības līmeni Savienībā. (2) Kaut arī nav zināms, ka metāna emisijām būtu tieša nelabvēlīga ietekme uz cilvēku veselību, metāns ir spēcīga siltumnīcefektu veicinoša gāze. Tāpēc saskaņā ar Komisijas Paziņojumu par to Kopienas tiesību aktu piemērošanu un turpmāku attīstību, kuri attiecas uz vieglo automašīnu emisijām un piekļuvi remonta un tehniskās apkopes informācijai (Euro 5 un Euro 6)[2], un saskaņā ar Eiropas Parlamenta un Padomes Regulas (EK) Nr. 715/2007[3] 14. panta 1. punktu Komisijai būtu jāapsver metāna emisiju iekļaušana CO2 emisiju aprēķinos. (3) Lai veicinātu dabasgāzes transportlīdzekļu ieviešanu, būtu jāpalielina šobrīd noteiktās ogļūdeņražu (THC) emisiju robežvērtības, būtu jāņem vērā metāna emisiju ietekme un regulatīvā un patērētāju informēšanas nolūkā šīs emisijas būtu jāizsaka kā CO2 ekvivalents. (4) Mūsdienu dīzeļdzinēju transportlīdzekļi izdala lielu un aizvien pieaugošu daudzumu NO2 no kopējā NOx emisiju daudzuma, kas Regulas (EK) Nr. 715/2007 pieņemšanas laikā netika prognozēts. Vairums gaisa kvalitātes problēmu ietekmētajās pilsētu teritorijās, šķiet, ir saistītas ar tiešām NO2 emisijām. Tāpēc būtu jāievieš attiecīgas emisiju robežvērtības. (5) Spēkā esošās CO un ogļūdeņražu (THC) emisiju robežvērtības aukstā palaidē zemā temperatūrā ir pārnestas no Eiropas Parlamenta un Padomes Direktīvā 98/69/EK[4] izklāstītajām "Euro 3" prasībām, kuras, ņemot vērā mūsdienu transportlīdzekļu tehnoloģijas un gaisa kvalitātes prasības, ir novecojušas. Turklāt gaisa kvalitātes problēmas un transportlīdzekļu emisiju mērījumu rezultāti liecina par nepieciešamību ieviest attiecīgas NOx/NO2 emisiju robežvērtības. Tāpēc atbilstīgi Regulas (EK) Nr. 715/2007 14. panta 5. punktam būtu jāievieš pārskatītas emisiju robežvērtības. (6) Eiropas Parlamenta un Padomes Regulā (EK) Nr. 595/2009[5] noteiktās NH3 emisiju robežvērtības ir prasība, kuras mērķis ir ierobežot amonjaka zudumus no NOx pēcapstrādes tehnoloģijām, kurās NOx samazināšanai izmanto karbamīda reaģentu. Tāpēc NH3 robežvērtības būtu jāpiemēro tikai minētajām tehnoloģijām, nevis dzirksteļaizdedzes dzinējiem. (7) Lai sasniegtu ES gaisa kvalitātes mērķus un nodrošinātu, ka transportlīdzekļu emisijas turpina samazināties, pilnvaras pieņemt deleģētos aktus saskaņā ar Līguma par Eiropas Savienības darbību (LESD) 290. pantu būtu jāpiešķir Komisijai attiecībā uz sīki izstrādātiem noteikumiem par Regulas (EK) Nr. 715/2007 piemērošanu M1, M2, N1 un N2 kategorijas transportlīdzekļiem, kuru atskaites masa pārsniedz 2610 kg un maksimālā masa nepārsniedz 5000 kg, par konkrētām tipa apstiprinājuma procedūrām, testiem un prasībām, par prasībām, ar kurām piemērot aizliegumu izmantot pārveidošanas ierīces, kuras samazina emisiju kontroles sistēmas efektivitāti, par pasākumiem, kas vajadzīgi, lai noteiktu, ka ražotājam ir pienākums sniegt neierobežotu un standartizētu piekļuvi transportlīdzekļa remonta un tehniskās apkopes informācijai, par atbilstības sertifikātā norādītās CO2 emisiju masas informācijas aizstāšanu ar informāciju par kopējo CO2 ekvivalenta emisiju masu, par ogļūdeņražu emisiju robežvērtības pieaugumu vai atcelšanu dzirksteļaizdedzes transportlīdzekļiem, par grozījumiem Regulā (EK) Nr. 715/2007, ar mērķi atkārtoti kalibrēt uz daļiņu masas pamatoto vērtību robežvērtības un ieviest uz daļiņu skaita pamatoto vērtību robežvērtības, lai tās visumā atbilstu benzīna un dīzeļdegvielas masas robežvērtībām, par pārskatītu mērīšanas procedūras pieņemšanu cieto daļiņu un cieto daļiņu skaita robežvērtībām, NO2 emisiju robežvērtībām un izpūtēja emisijām zemā temperatūrā transportlīdzekļiem, kas apstiprināti kā atbilstīgi "Euro 6" emisiju robežvērtībām. Komisijai, sagatavojot un izstrādājot deleģētos aktus, būtu jānodrošina vienlaicīga, savlaicīga un atbilstīga attiecīgo dokumentu nosūtīšana Eiropas Parlamentam un Padomei. (8) Ar Lisabonas līgumu tika ieviesta iespēja, ka likumdevējs deleģē Komisijai pilnvaras pieņemt vispārēji piemērojamus neleģislatīvus aktus, lai papildinātu vai grozītu dažus nebūtiskus leģislatīva akta elementus. Pasākumi, uz kuriem saskaņā ar LESD 290. panta 1. punktu attiecināma pilnvaru deleģēšana, principā atbilst tiem pasākumiem, kuriem piemēro regulatīvo kontroles procedūru, kas noteikta Padomes Lēmuma 1999/468/EK[6] 5.a pantā. Tāpēc Regulas (EK) Nr. 715/2007 noteikumi par regulatīvo kontroles procedūru izmantošanu būtu jāpielāgo LESD 290. pantam. (9) Šajā regulā paredzētajiem noteikumiem, ar kuriem Regulas (EK) Nr. 715/2007 noteikumus par regulatīvo kontroles procedūru izmantošanu pielāgo LESD 290. pantam, nevajadzētu ietekmēt nepabeigtās procedūras, par kurām komiteja pirms šīs regulas stāšanās spēkā jau ir sniegusi atzinumu saskaņā ar Lēmuma 1999/468/EK 5.a pantu. (10) Lai nodrošinātu vienotus Regulas (EK) Nr. 715/2007 4. panta 2. un 3. punkta īstenošanas nosacījumus, īstenošanas pilnvaras būtu jāpiešķir Komisijai. Šīs pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011[7]. (11) Tāpēc Regula (EK) Nr. 715/2007 un Regula (EK) Nr. 595/2009 būtu attiecīgi jāgroza, IR PIEŅĒMUŠI ŠO REGULU. 1. pants Regulu (EK) Nr. 715/2007 groza šādi: 1) regulas 2. panta 2. punktu aizstāj ar šādu: "2. Pēc to deleģēto aktu publicēšanas, kas pieņemti saskaņā ar otro daļu un pēc ražotāja lūguma šī regula attiecas uz M1, M2, N1 un N2 kategorijas transportlīdzekļiem, kuri definēti Eiropas Parlamenta un Padomes Direktīvas 2007/46/EK* II pielikumā un kuru atskaites masa pārsniedz 2610 kg un maksimālā masa nepārsniedz 5000 kg. Komisija saskaņā ar 14.a pantu ir pilnvarota pieņemt deleģētos aktus attiecībā uz sīki izstrādātiem noteikumiem par šīs regulas piemērošanu M1, M2, N1 un N2 kategorijas transportlīdzekļiem, kuri definēti Direktīvas 2007/46/EK II pielikumā un kuru atskaites masa pārsniedz 2610 kg un maksimālā masa nepārsniedz 5000 kg. Ar deleģētajiem aktiem nodrošina, ka šasijas dinamometra pārbaudē, kurā nosaka ekvivalento inerci, kā arī citus jaudas un slodzes pamatparametrus, tiek ņemta vērā transportlīdzekļa faktiskā darba masa. ____________________________ * OV L 263, 9.10.2007., 1. lpp."; 2) regulas 4. panta 4. punktu aizstāj ar šādu: "Komisija izveido īpašas procedūras un prasības 2. un 3. punkta īstenošanai. Šos īstenošanas aktus pieņem saskaņā ar pārbaudes procedūru, kas minēta 15. panta 2. punktā."; 3) regulas 5. panta 3. punkta pirmo teikumu aizstāj ar šādu: "Komisija saskaņā ar 14.a pantu ir pilnvarota pieņemt deleģētos aktus, lai izstrādātu tās īpašās procedūras, pārbaudes un prasības tipa apstiprinājumam, kas minētas šajā punktā, kā arī prasības 2. punkta īstenošanai."; 4) regulas 8. pantu aizstāj ar šādu: "8. pants Deleģētie akti par piekļuvi transportlīdzekļu remonta un tehniskās apkopes informācijai Komisija saskaņā ar 14.a pantu ir pilnvarota pieņemt deleģētos aktus, lai īstenotu 6. un 7. pantu. Tie ietver tehniskās specifikācijas un to precizējumu, kas attiecas uz veidu, kā nodrošina OBD un transportlīdzekļu remonta un tehniskās apkopes informāciju, īpašu uzmanību veltot MVU specifiskajām vajadzībām."; 5) regulas 14. pantu groza šādi: a) panta 1., 2. un 3. punktu aizstāj ar šādu: "1. Nepazeminot vides aizsardzības līmeni Savienībā, Komisija saskaņā ar 14.a pantu ir pilnvarota pieņemt deleģētos aktus par: a) Direktīvas 2007/46/EK 18. pantā minētajā atbilstības sertifikātā norādītās CO2 emisiju masas informācijas aizstāšanu ar informāciju par kopējo CO2 ekvivalenta emisiju masu, kas ir CO2 emisiju masas un metāna emisiju masas summa, ko izsaka kā CO2 ekvivalenta emisiju masu attiecībā uz to siltumnīcefekta gāzu emisiju ietekmi; b) ogļūdeņražu (THC) emisiju robežvērtības pieaugumu vai atcelšanu dzirksteļaizdedzes transportlīdzekļiem. 2. Pēc ANO/EEK Cieto daļiņu noteikšanas programmas pabeigšanas, ko īstenoja transportlīdzekļu noteikumu saskaņošanas pasaules foruma uzraudzībā, bet ne vēlāk kā pēc “Euro 6” stāšanās spēkā Komisija saskaņā ar 14.a pantu ir pilnvarota pieņemt deleģētos aktus, lai, nepazeminot vides aizsardzības līmeni Savienībā, pieņemtu šādus pasākumus: a) izdarītu grozījumus šajā regulā, ar mērķi atkārtoti kalibrēt uz daļiņu masas pamatoto vērtību robežvērtības, kas noteiktas I pielikumā, un ieviest uz daļiņu skaita pamatoto vērtību robežvērtības šajā pielikumā, lai tie visumā atbilstu benzīna un dīzeļdegvielas masas robežvērtībām; b) pieņemtu cieto daļiņu mērīšanas procedūru un cieto daļiņu skaita robežvērtību. 3. Komisija pastāvīgi pārskata 5. panta 3. punktā minētās procedūras, pārbaudes un prasības, kā arī pārbaudes ciklus, ko izmanto, lai mērītu emisijas. Ja pārskatīšanas gaitā atklājas, ka minētās procedūras, pārbaudes, prasības un pārbaudes cikli vairs nav piemēroti vai vairs neatspoguļo faktisko emisiju daudzumu, Komisija rīkojas saskaņā ar 5. panta 3. punktu, lai tos pielāgotu tā, lai tie atspoguļotu faktisko emisiju daudzumu, kas rodas, braucot pa ceļiem."; b) panta 4. punktam pievieno šādu daļu: "Komisija saskaņā ar 14.a pantu ir pilnvarota pieņemt deleģētos aktus, lai transportlīdzekļiem, kas apstiprināti kā atbilstīgi I pielikuma 2. tabulā izklāstītajām "Euro 6" emisiju robežvērtībām, papildus jau noteiktajai kopējai NOx emisiju robežvērtībai paredzētu NO2 emisiju robežvērtību. NO2 emisiju robežvērtības nosaka, pamatojoties uz ietekmes novērtējumu, un to noteikšanā ņem vērā tehniskās iespējas, kā arī gaisa kvalitātes mērķus, kas izklāstīti Eiropas Parlamenta un Padomes Direktīvā 2008/50/EK*. __________________ * Eiropas Parlamenta un Padomes 2008. gada 21. maija Direktīva 2008/50/EK par gaisa kvalitāti un tīrāku gaisu Eiropai (OV L 152, 11.6.2008., 1. lpp.)."; c) panta 5. punktu aizstāj ar šādu: "5. Komisija saskaņā ar 14.a pantu ir pilnvarota pieņemt deleģētos aktus, lai grozītu un papildinātu I pielikuma 4. tabulu un lai transportlīdzekļiem, kas apstiprināti kā atbilstīgi I pielikuma 2. tabulā izklāstītajām "Euro 6" emisiju robežvērtībām, paredzētu izpūtēja emisiju robežvērtības zemā temperatūrā. NOx un NO2 emisiju robežvērtības nosaka, pamatojoties uz ietekmes novērtējumu, un to noteikšanā ņem vērā tehniskās iespējas, kā arī gaisa kvalitātes mērķus, kas izklāstīti Eiropas Parlamenta un Padomes Direktīvā 2008/50/EK."; 6) regulā iekļauj šādu 14.a pantu: "14.a pants Deleģēšanas īstenošana 1. Komisijai piešķir pilnvaras pieņemt deleģētos aktus, ievērojot šajā pantā paredzētos nosacījumus. 2. Deleģēto aktu pieņemšanas pilnvaras, kas minētas 2. panta 2. punkta otrajā daļā, 5. panta 3. punktā, 8. pantā un 14. panta 1.–5. punktā, Komisijai piešķir uz nenoteiktu laiku no [...] [publikāciju birojs ieraksta precīzu spēkā stāšanās datumu]. 3. Eiropas Parlaments vai Padome jebkurā brīdī var atsaukt 2. panta 2. punkta otrajā daļā, 5. panta 3. punktā, 8. pantā un 14. panta 1.–5. punktā minēto pilnvaru deleģējumu. Ar lēmumu par atsaukšanu izbeidz tajā norādīto pilnvaru deleģēšanu. Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī vai arī vēlākā dienā, kas tajā norādīta. Tas neskar jau spēkā esošos deleģētos aktus. 4. Tiklīdz Komisija pieņem deleģētu aktu, tā vienlaikus par to informē Eiropas Parlamentu un Padomi. 5. Saskaņā ar 2. panta 2. punkta otro daļu, 5. panta 3. punktu, 8. pantu un 14. panta 1.–5. punktu pieņemts deleģētais akts stājas spēkā tikai tad, ja divu mēnešu laikā pēc tā paziņošanas Eiropas Parlamentam un Padomei ne Eiropas Parlaments, ne Padome nav izteikuši iebildumus vai ja līdz minētā laikposma beigām gan Eiropas Parlaments, gan Padome ir informējuši Komisiju par savu nodomu neizteikt iebildumus. Pēc Eiropas Parlamenta vai Padomes iniciatīvas šo laikposmu pagarina par diviem mēnešiem."; 7) regulas 15. pantu aizstāj ar šādu: "15. pants Komiteju procedūra 1. Komisijai palīdz komiteja. Minētā komiteja ir komiteja Regulas (ES) Nr. 182/2011 nozīmē. 2. Ja ir atsauce uz šo punktu, piemēro Regulas (ES) Nr. 182/2011 5. pantu. Ja komiteja nesniedz atzinumu, Komisija nepieņem īstenošanas akta projektu, un piemēro Regulas (ES) Nr. 182/2011 5. panta 4. punkta trešo daļu." 2. pants Regulu (EK) Nr. 595/2009 groza šādi: 1) regulas 2. panta otro daļu aizstāj ar šādu: "Šo regulu nepiemēro transportlīdzekļiem, kuriem ražotājs ir izvēlējies piemērot Regulu (EK) Nr. 715/2007 saskaņā ar minētās regulas 2. panta 2. punkta pirmo daļu."; 2) regulas I pielikumā tabulu "Euro VI emisiju robežvērtības" rindu ar ierakstu "WHTC (PI)" aizstāj ar šādu: "WHTC (PI) || 4 000 || || 160 || 500 || 460 || - || 10 || ( 3 )". 3. pants Šī regula neietekmē nepabeigtās procedūras, kuras minētas Regulas (EK) Nr. 715/2007 5. panta 3. punktā, 8. pantā un 14. panta 2. un 3. punktā un par kurām komiteja jau ir sniegusi atzinumu saskaņā ar Lēmuma 1999/468/EK 5.a pantu. 4. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] OV C [...], [...], [...]. lpp. [2] OV C 182, 19.7.2008., 17. lpp. [3] Eiropas Parlamenta un Padomes 2007. gada 20. jūnija Regula (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem ("Euro 5" un "Euro 6") un par piekļuvi transportlīdzekļa remonta un tehniskās apkopes informācijai (OV L 171, 29.6.2007., 1. lpp.). [4] Eiropas Parlamenta un Padomes 1998. gada 13. oktobra Direktīva 98/69/EK, kas attiecas uz pasākumiem pret gaisa piesārņošanu, kuru rada emisija no mehāniskajiem transportlīdzekļiem, un ar ko groza Padomes Direktīvu 70/220/EEK (OV L 350, 28.12.1998., 1. lpp.). [5] Eiropas Parlamenta un Padomes 2009. gada 18. jūnija Regula (EK) Nr. 595/2009 par mehānisko transportlīdzekļu un motoru tipa apstiprinājumu attiecībā uz lielas celtspējas/kravnesības transportlīdzekļu radītām emisijām (Euro VI), par piekļuvi transportlīdzekļu remonta un tehniskās apkopes informācijai, par grozījumiem Regulā (EK) Nr. 715/2007 un Direktīvā 2007/46/EK un par Direktīvu 80/1269/EEK, 2005/55/EK un 2005/78/EK atcelšanu (OV L 188, 18.7.2009., 1. lpp.). [6] Padomes 1999. gada 28. jūnija Lēmums 1999/468/EK, ar ko nosaka Komisijai piešķirto ieviešanas pilnvaru īstenošanas kārtību (OV L 184, 17.7.1999., 23. lpp). [7] Eiropas Parlamenta un Padomes 2011. gada 16. februāra Regula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).